DÔVODOVÁ SPRÁVA

Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.

Listom, ktorý Komisia zaevidovala 8. apríla 2022, Rumunská republika (ďalej len „Rumunsko“) požiadala o povolenie naďalej uplatňovať opatrenie odchyľujúce sa od článku 193 smernice o DPH, ktorým sa určuje osoba povinná platiť DPH. Listom zaevidovaným 28. júna 2022 Komisia požiadala o ďalšie informácie týkajúce sa žiadosti Rumunska, ktoré poskytlo svoju odpoveď listom zaevidovaným 22. augusta 2022.

Komisia v súlade s článkom 395 ods. 2 smernice o DPH informovala o žiadosti predloženej Rumunskom všetky členské štáty okrem Španielska 1. septembra 2022 a Španielsko informovala 2. septembra 2022. Listom z 5. septembra 2022 Komisia oznámila Rumunsku, že má všetky informácie potrebné na posúdenie žiadosti.

1.KONTEXT NÁVRHU

•Dôvody a ciele návrhu

V článku 193 smernice o DPH sa stanovuje všeobecné pravidlo, že DPH je obvykle povinná platiť zdaniteľná osoba dodávajúca tovar alebo poskytujúca služby.

Podľa článku 395 smernice o DPH môžu členské štáty uplatňovať opatrenia odchyľujúce sa od ustanovení smernice o DPH s cieľom zjednodušiť postup pri výbere DPH alebo zamedziť určitým formám daňových únikov alebo vyhýbaniu sa daňovým povinnostiam, ak ich na to Rada oprávnila.

Rumunsko v roku 2009 požiadalo o výnimku s cieľom získať povolenie uplatňovať mechanizmus prenesenia daňovej povinnosti, okrem iného na dodávky produktov z dreva. V rámci tohto postupu sa povinnou platiť DPH stáva zdaniteľná osoba, ktorej sa tovar dodáva. Tieto produkty z dreva konkrétnejšie zahŕňajú drevo na pni, guľatinu alebo naštiepané drevo na opracovanie, palivové drevo, výrobky z dreva, ako aj hranoly alebo odrezky a neopracované drevo, opracované alebo polospracované drevo.

Odchyľujúce sa opatrenie pre Rumunsko bolo pôvodne poskytnuté vykonávacím rozhodnutím Rady 2010/583/EÚ do 31. decembra 2013, a pokiaľ ide o produkty z dreva, následne bola jeho platnosť predĺžená vykonávacím rozhodnutím Rady 2013/676/EÚ do 31. decembra 2016, vykonávacím rozhodnutím Rady (EÚ) 2016/1206 do 31. decembra 2019 a vykonávacím rozhodnutím Rady (EÚ) 2019/1593 do 31. decembra 2022.

Rumunsko teraz opäť žiada o predĺženie platnosti výnimky týkajúcej sa uplatňovania mechanizmu prenesenia daňovej povinnosti pri dodaniach týchto produktov z dreva.

Na základe správy, ktorú poskytlo Rumunsko, predloženej spolu so žiadosťou o predĺženie platnosti opatrenia, určenie príjemcu za osobu povinnú zaplatiť DPH pri dodaniach uvedených produktov z dreva umožňovalo predchádzať daňovým únikom a vyhýbaniu sa daňovým povinnostiam v tomto odvetví, ktoré sa vyznačuje veľkým počtom malých ďalších predajcov a sprostredkovateľov, ktorí sú preukázateľne ťažko kontrolovateľní.

Výnimky sa všeobecne udeľujú na obmedzený čas, aby sa umožnilo posúdiť, či je osobitné opatrenie primerané a účinné, ako aj s cieľom poskytnúť členským štátom čas zaviesť iné tradičné opatrenia na boj proti príslušnému problému, kým neuplynie platnosť odchyľujúceho sa opatrenia. Výnimka, ktorá umožňuje využitie mechanizmu prenesenia daňovej povinnosti, sa povoľuje iba výnimočne pre konkrétne oblasti, v ktorých sa vyskytujú podvody, a predstavuje krajné opatrenie.

Rumunsko vysvetlilo, že v tejto súvislosti sa vykonali kroky s cieľom zaviesť do vnútroštátnych právnych predpisov tradičné opatrenia na boj proti podvodom v oblasti DPH a predchádzanie ich ďalšiemu šíreniu v drevárskom odvetví, ako sú projekty digitalizácie (RO e-Factura), prepojenie fiškálnych registračných pokladníc, štandardný súbor daňovej kontroly SAF-T, monitorovanie nákupu a dodávok a systém RO e-Transport (monitorovanie prepravy na vnútroštátnom území).

Vzhľadom na to, že vykonávanie týchto opatrení je stále v počiatočnej fáze, Rumunsko sa domnieva, že na zachovanie klesajúceho trendu v oblasti daňových únikov v drevárskom odvetví je potrebné naďalej uplatňovať prenesenie daňovej povinnosti v tomto odvetví aj po 1. januári 2023.

Predĺženie platnosti na ďalšie obmedzené obdobie sa preto javí opodstatnené, keďže sa zdá, že toto opatrenie zatiaľ nemalo nepriaznivý vplyv na podvody na maloobchodnej úrovni, v iných odvetviach ani v iných členských štátoch. Vzhľadom na to, že právna ani faktická situácia sa nezmenila, navrhuje sa, aby sa odchyľujúce sa opatrenie predĺžilo, čo Rumunsku umožní, aby ho naďalej uplatňovalo do 31. decembra 2025.

Do uplynutia platnosti tejto výnimky by preto Rumunsko malo v plnej viere vykonávať uvedené tradičné opatrenia na boj proti podvodom v oblasti DPH a predchádzanie ďalšiemu šíreniu podvodov v drevárskom odvetví. V dôsledku toho by už ďalšia výnimka z článku 193 smernice 2006/112/ES v súvislosti s uvedenými dodávkami nemala byť potrebná.

•Súlad s existujúcimi ustanoveniami v tejto oblasti politiky

Podobné výnimky v súvislosti s článkom 193 smernice o DPH boli udelené iným členským štátom, a to Portugalsku, Litve a Lotyšsku.